**Évi egymillió forint támogatás a vízügyek iránt érdeklődő fiatalok versenyéhez**

***Magyar vízipari szakemberek széleskörű összefogása első, hagyományteremtő országos találkozójukon***

Budapest, 2013. március 6. – **A vízügyi szakemberek hétvégén megrendezett országos találkozójának életre hívása a vízipari szakma egyöntetű és széleskörű összefogásának eredménye. A mintegy kétszáz szakember azzal a céllal gyűlt össze, hogy a közös munka eredményeként a „vizes szakma” visszanyerje több mint 200 éves múltjával megalapozott tekintélyét, erejét, valamint társadalmi és gazdasági elismertségét. Az este szakmai támogatói a MaVíz, az MTA, a Vízgazdálkodási Társulatok Országos Szövetsége, a GWP Magyarország Közhasznú Alapítvány, a Magyar Mérnöki Kamara és a Magyar Hidrológiai Társaság voltak. A Magyar Vízipar Országos Találkozóján támogatási megállapodást aláíró Magyar Szennyvíztechnikai Szövetség és a Közművagyon-értékelési Klaszter vállalták, hogy három éven át egyenként évi 500-500 ezer forinttal támogatják a Junior Water Díj magyarországi elődöntőjét szervező GWP Magyarország Közhasznú Alapítványt, illetve a magyarországi verseny győztesének kijutását a stockholmi döntőre.**

*„A párbeszéd és az összefogás elengedhetetlen a fenntartható fejlődés biztosításában, és a jövő generációk iránti felelősség vállalásában. Ezt a szándékot erősítette meg egy hároméves együttműködési megállapodás aláírásával szövetségünk, valamint a Közművagyon-értékelési Klaszter és a GWP (Global Water Partnership) Magyarország Alapítvány.”* – nyilatkozta **Kovács Károly, a Magyar Szennyvíztechnikai Szövetség elnöke.**

2013 szeptemberében a Víz Világhét keretében zajló nemzetközi Stockholmi Ifjúsági Víz Díj nevű versenyen első alkalommal képviselheti az országos döntő győztese Magyarországot. A versenyre 15 és 20 év közötti fiatalok jelentkezhetnek vízügyi vonatkozású, maximum 20 oldalas angol nyelvű munkával. A pályaművek olyan helyi, regionális, országos vagy globális témával foglalkozhatnak, amelyeknek környezetvédelmi, tudományos, társadalmi vagy műszaki jelentőségük van. Nevezni egyénileg vagy maximum háromfős csapattal lehet április 15-ig. A Magyar Vízipar Országos Találkozóján támogatási megállapodást aláíró szervezetek vállalták, hogy három éven át egyenként évi 500-500 ezer forinttal támogatják a Junior Water Díj magyarországi elődöntőjét szervező GWP Magyarország Közhasznú Alapítványt, illetve az itthoni győztes csapat kijutását a stockholmi döntőre. Az aláírási ceremónián a Magyar Szennyvíztechnikai Szövetség nevében Kovács Károly elnök, a Közművagyon-értékelési Klaszter nevében Dr. Szabó Iván elnök, a GWP (Global Water Partnership) Magyarország Alapítvány nevében Dr. Gayer József kuratóriumi elnök látta el kézjegyével a megállapodást. Az aláírási ceremónia felvezető beszédében Dr. Somlyódy László akadémikus, az IWA volt elnöke, a VITUKI volt igazgatója elismerően nyilatkozott a vízügyi szakma utánpótlásának támogatását célzó együttműködésről.

A március másodikán a New York Palotában megrendezett országos találkozót részvételével tisztelte meg a brazil, a katari, a kínai és a mongol külképviselet vezetője. A Budapest Water Summit nyitórendezvényeként megvalósuló esemény fővédnöke Dr. Szalóki Szilvia, a Magyar Energia Hivatal elnök-helyettese volt. Társszervezők: Magyar Vízipari Klaszter, Közművagyon-értékelési Klaszter.

**Budapest Water Summit – Budapesti Víz Világtalálkozó 2013**

Magyarország 2013 októberében az ENSZ tagállamainak, intézményeinek és valamennyi érintett gazdasági és társadalmi szereplőnek a részvételével nemzetközi víz konferenciát szervez. A Világtalálkozó célja, hogy a legfontosabb vízügyi kérdésekben – ivóvíz-szolgáltatás és szennyvízkezelés, integrált vízgazdálkodás, nemzetközi vízügyi együttműködés, innovatív vízügyi technológiák – hozzájáruljon a vízzel kapcsolatos fenntartható fejlődési célok kidolgozásához és konkrét iránymutatást adjon a világ 2015 utáni fejlesztéspolitikai prioritásainak meghatározásához. 2013 októberében a Budapesti Víz Világtalálkozó áttekintést ad a Rió+20 folyamat vízzel kapcsolatos konkrét célkitűzéseinek meghatározására irányuló, az ENSZ keretében és azon kívül folyó munkáról és annak eredményeiről.

**A MASZESZ-ről**

Hazánkban immár tizenhét éve, civil szervezetként működődik a Magyar Szennyvíztechnikai Szövetség (MaSzeSz), amelybe tervezők, üzemeltetők, oktatók, szakértők, államigazgatási szakemberek tömörültek, hogy együttműködésükkel segítsék elő – az Európai Uniós elvekkel és szabályozásokkal összhangban – a hazai csatornázás és szennyvíztisztítás fejlesztését. A Szövetség kitűzött céljait a külföldi és hazai információk és ismeretek átadásával és tapasztalatcserékkel, a műszaki irányelvek, szabványok készítésében való közreműködéssel, konferenciák, konzultációk és szakmai utak szervezésével éri el. <http://www.maszesz.hu/>

**A Magyar Vízipari Klaszterről**

A 2008-ban alapított Klaszter a magyar vízipar különböző szegmenseiben működő és kiemelkedő szakmai tudással rendelkező vállalkozásokat fogja össze. A Magyar Vízipari Klaszter tagjai összehangolják és erősítik innovációs és marketing tevékenységüket, felhalmozott tudásukat együttműködve ajánlják fel a külpiacoknak, ugyanakkor céljuk kiadásaik csökkentése is azokon a területeken, ahol a közös megoldások és a szinergiák kihasználása lehetőséget nyújtanak erre. A Magyar Vízipari Klaszter előnye, hogy olyan tudás-csomaggal rendelkezik, amely felöleli a vízgazdálkodás összes szegmensét, úgymint a vízi közmű (víz- és csatornahálózatok) területe, ivóvíztisztítás, vízkezelés, kommunális és ipari szennyvízkezelés, szennyvíztisztítás, valamint árvízvédelemmel kapcsolatos tervezési és megvalósítási feladatok. Tagjai együttműködnek a külpiacokon és a külföldi kiállításokon történő megjelenésben, a közös külpiaci kapcsolatok kiépítésében, valamint a közös export értékesítés megszervezésében (export-import, tenderek) is. <http://www.vizipariklaszter.hu>

**A Közművagyon-értékelési Klaszterről (KÉK)**

A KÉK 17 tagvállalata a közművagyon-értékelési tevékenység teljes vertikumában kiemelkedő színvonalú és hatékony szolgáltatást nyújt az objektumszintű nyilvántartások felépítésén és a vagyonértékelésen át, a vagyongazdálkodási és díjgazdálkodási tanácsadásig. Küldetése a hosszútávon fenntartható közüzemi szolgáltatás támogatása, a hatékony közművagyon gazdálkodást és értékmegőrzést megalapozó Több szempontú Integrált Közművagyon-értékelési Adatbázis (TIKA), valamint a kapcsolódó módszertan és szolgáltatási háttér  fejlesztése és terjesztése. Fontos feladata a közműnyilvántartást és értékelést támogató szolgáltatói háttér szervezése, a kutatás-fejlesztés összehangolása, a közművagyon értékelés szakképzési, továbbképzési  és szakmérnök-képzési hátterének fejlesztése, valamint a tagvállalkozások magas szintű szakirányú tevékenységének, teljesítőképességének fejlesztése és piaci versenyképességének biztosítása. <http://www.kozmuvagyon.hu/>

**További sajtóinformáció:**

Rónai Judit

LWp Kommunikáció

Tel: (06-1) 279-3903

Mobil: (06-20) 466-8314

E-mail: [ronai.judit@lwpk.hu](mailto:ronai.judit@lwpk.hu)